ועדת הכספים, כנסת 19, פרוטוקול מספר 58, 2013-05-27 12:20

ניסן סלומינסקי: שלום רב, אני מתכבד לפתוח את הישיבה.

ניסן סלומינסקי: קודם כל הודעה: ב-12:30 תהיה אזעקה, ואז כולנו מצווים ללכת לקומה 2 למרחב המוגן.

ניסן סלומינסקי: אנחנו פותחים את הדיון בנושא המע"מ.

ניסן סלומינסקי: ערן יעקב, תציג בבקשה את הנושא.

<ערן יעקב: שלום רב.

<ערן יעקב: הנושא הוא העלאת המע"מ באחוז כחלק מהתוכנית הכלכלית.

משה גפני: למה לא מביאים את זה עם כל התוכנית הכלכלית?

ניסן סלומינסקי: הדיון יהיה לא פשוט, אז בואו נעשה אותו בצורה מכובדת.

ניסן סלומינסקי: בבקשה שאחד לא יפריע לשני, וכולם יוכלו לומר את דברם.

ניסן סלומינסקי: בבקשה.

<ערן יעקב: אנחנו מביאים שני צווים – אחד זה העלאת המע"מ ל-18, כך גם על מוסדות כספיים – בנקים, ביטוח וכיוצא באלה – לא מלכ"רים – גם הם משלמים מע"מ על שכר ורווח, וגם לגביהם המע"מ עומד כרגע על 17 אחוז.

<ערן יעקב: גם לגביהם מדובר על העלאה באחוז ל-18 אחוז.

<ערן יעקב: המשמעות של המהלך הזה – הסכום הכולל של מוסדות כספיים וגם המע"מ על כלל העוסקים כ-4.6 מיליארד שקל.

<ערן יעקב: כ-4.2 – מדובר על עסקים בכלל, ומוסדות כספיים ומלכ"רים - כחצי מיליארד.

ניסן סלומינסקי: תודה רבה.

ניסן סלומינסקי: גילוי נאות: הדבר האחרון אולי שהייתי רוצה אישית זה להעלות את המע"מ.

ניסן סלומינסקי: אני מניח שאף אחד מהיושבים פה לא רוצה להעלות את המע"מ, וההפך – אולי אפילו בלבו הוא מתנגד.

ניסן סלומינסקי: רק שיש לנו בור של 40 מיליארד.

משה גפני: יש פתרונות אחרים.

משה גפני: זה לא הפתרון היחיד.

עיסאווי פריג': נכון.

עיסאווי פריג': זה פתרון של פחדנים.

אורלי לוי אבקסיס: של עצלנים.

ניסן סלומינסקי: אם תהיה הצבעה וחלק לא יוכלו לדבר – אל תאשימו אותי.

ניסן סלומינסקי: אם נדבר באופן מכובד, נוכל לשמוע אחד את השני ולהתייחס, ואולי גם להשפיע אחד על השני.

ניסן סלומינסקי: אם לא, זה ייהפך לדיון פוליטי, שאף אחד לא יתייחס לשני, וחבל.

ניסן סלומינסקי: עד היום ניסינו בוועדה פה לעבוד יחד.

ניסן סלומינסקי: אני חושב שעד היום, חוץ מהצבעה אחת, כמעט כל ההצבעות היו פה אחד.

ניסן סלומינסקי: אני מקווה שגם בריכוזיות זה יהיה כך.

משה גפני: אני מקווה שגם פה תהיה הצבעה אחידה – גם הקואליציה תצביע נגד.

ניסן סלומינסקי: לכן אני אומר כגילוי נאות שאני לא מת לזה, כמו שיש גזירות אחרות שלא נרצה אותן, אבל בסך הכול, מאחר שכולנו יודעים שיש בור שצריך לכסות אותו- - -

משה גפני: יש פתרונות אחרים.

ניסן סלומינסקי: יכול להיות.

ניסן סלומינסקי: תציע את ההצעה שלך, ואולי זה יתקבל.

יעקב ליצמן: - - -

ניסן סלומינסקי: אם תמשיכו כך, לא יהיה לכם זכות דיבור, כי עכשיו אתם מנצלים זכות דיבור.

ניסן סלומינסקי: חבל.

יעקב ליצמן: אז מה?

יעקב ליצמן: בין כה יש סתימת פיות.

יעקב ליצמן: קריאות ביניים מותר.

יעקב ליצמן: אתה יכול רק לזרוק אותי מפה.

ניסן סלומינסקי: בסוף הרי נחליט מתי לעשות הצבעה, ונעשה הצבעה.

ניסן סלומינסקי: אתה רוצה שנגיע לזה?

ראובן ריבלין: פעם שאלו את שולה, שהיתה חברה בוועדה, בקשר לעליית מע"מ, אז היא אמרה: אני רוצה לדעת דבר אחד – היה ויכוח בין חבריה בסיעה, והיא אמרה: אם אתם רבים, אני רוצה להיות חברה בוועדה.

ראובן ריבלין: שאלו אותה בקשר למע"מ, והיא ביקשה לדעת: זה טוב לצרכן או רע לו? על-פי זה אני אקבע.

ניסן סלומינסקי: כולנו חושבים שזה לא טוב.

ניסן סלומינסקי: ואם לא היה הבור הזה, אף אחד לא היה מעלה על דעתו להתקרב לזה.

יצחק כהן: היו בורות יותר גדולים ב-2009.

יצחק כהן: תפסיקו לנפנף עם זה.

יצחק כהן: ב-2009 היה בור – 5.2.

ניסן סלומינסקי: כמי שישב ליד הבור, רב יצחק- - -

יצחק כהן: ואני גאה בזה שישבתי אז ליד הבור.

ניסן סלומינסקי: תן לנו.

ניסן סלומינסקי: אנחנו רוצים לסתום את הבור.

יצחק כהן: בואו נשמע את הקואליציה קודם.

ניסן סלומינסקי: אנחנו רוצים למלא את הבור.

ניסן סלומינסקי: רב יצחק, כולנו בראייה הזאת.

ניסן סלומינסקי: אני מבקש שכל חבר כנסת יצמצם את דבריו לארבע דקות.

ניסן סלומינסקי: מיקי, בבקשה.

מיקי רוזנטל: אני אתמול הפניתי ליועצת המשפטית לוועדה חוות דעת של עו"ד גלעד ברנע, ולפיה כל המהלך הזה – ספק אם הוא חוקתי, ואני מבקש את התייחסותה.

מיקי רוזנטל: עו"ד גלעד ברנע הוא עורך דין משמעותי, וכדאי לפחות לשקול את חוות הדעת שלו.

מיקי רוזנטל: שתיים, אני מציע לוועדה לדחות את כל הדיון הזה, כדי לראות את כלל הגזירות שהמדינה הולכת להטיל על אזרחיה.

מיקי רוזנטל: שלוש, אם אנחנו דנים רק במע"מ דיפרנציאלי - כל הטענות ששמעתי בעניין הזה, חיזקו את דעתי, שחייבים מע"מ דיפרנציאלי, שזה הדבר היחיד שצודק.

מיקי רוזנטל: אין סיבה בעולם, ויש מדינות רבות שנוקטות בעניין הזה – על מוצרי יסוד יהיה מע"מ נמוך, על מוצרי יוקרה יהיה מע"מ גבוה, ובא לציון גואל.

ניסן סלומינסקי: תודה.

ניסן סלומינסקי: בסוף הדיון, אני מקווה שנגיע אחרי ההצבעה להצעה שנקים ועדה שלנו – אולי עם מומחים, אבל לא לפעם הזו, כדי לנסות לבדוק את המשמעות של מע"מ דיפרנציאלי.

ניסן סלומינסקי: בדרך כלל הכוונה בדיפרנציאלי - לאיש עצמו לפי המשכורת, אבל פה זה לא רלוונטי.

ניסן סלומינסקי: כל אחד שילך לקנות לא יראה את המשכורת שלו.

ניסן סלומינסקי: פה הכוונה – לפחות מבחינת המוצרים.

ניסן סלומינסקי: אשאף שנקים ועדה שתדון בנושא הזה.

ניסן סלומינסקי: יכול להיות שלפעם הבאה, נוכל לדון בזה.

ניסן סלומינסקי: מייד אחרי התרגיל נחזור לפה.

ניסן סלומינסקי: אני מחדש את הישיבה.

ניסן סלומינסקי: יושבת-ראש האופוזיציה ויושבת-ראש מפלגת העבודה, בבקשה.

שלי יחימוביץ': אדוני היושב-ראש, יש חובת היוועצות בכל הקשור להעלאת מע"מ, ואנחנו מקיימים עכשיו את חובת ההיוועצות, אבל אני מזכירה לך מראש שהרבה מאוד שנים זו לא רק חובת היוועצות אלא הנוהג אומר שיש גם הצבעה בוועדת הכספים, לכן מראש, אם יש מחשבות לא להצביע, אני מבקשת הצבעה.

שלי יחימוביץ': יש מס צודק ויש מס לא צודק.

שלי יחימוביץ': מס צודק זה מס פרוגרסיבי.

שלי יחימוביץ': מי שיש לו הרבה כסף, משלם אותו הרבה, מי שיש לו בינוני, משלם בינוני, ומי שאין לו כלום, לא מגיע לסף המס ולא משלם מס.

שלי יחימוביץ': אנחנו מכירים בנחיצות של מסים, למרות שהם לא נעימים, כי במסים האלה יש מערכת בריאות וחינוך וצבא ומערכת ביטחון פנים.

שלי יחימוביץ': מע"מ הוא המס הכי טיפש, לא צודק, רגרסיבי ופוגעני, ומינהל הכנסות המדינה מצביע על זה שהעלאת המע"מ תחול בשיעור של 7.5 אחוזים על העשירון הראשון,ואילו העשירון העשירי – 40 אחוז מהכנסתו יחול עליה מע"מ.

שלי יחימוביץ': לכן יש פה מס מזיק, ורובי ציטט את שולמית אלוני, שאמרה: תגידו לי אם זה טוב לצרכנים או רע לצרכנים.

שלי יחימוביץ': הסוגייה אינה רק סוגיית הצרכנים; יש פה סוגיות הרבה יותר עמוקות: זה מס שמעמיק את אי-השוויון, מס שמעמיק את שיעורי העוני, ורק עכשיו עמדנו על שיעורי השוויון לפי ה-OECD.

שלי יחימוביץ': זה מס שגם מדכא צמיחה, כי אותם בעלי הכנסות נמוכות הם אלה שמניעים את גלגלי המשק, כי הם צורכים בכל הכנסה שלהם.

שלי יחימוביץ': האבסורד הוא, שהמס הזה, שאתה עכשיו בא להתייעץ אתנו עליו, אדוני היושב-ראש, ככל שאתה עני יותר, אתה משלם אותו יותר.

שלי יחימוביץ': יש משהו פחות צודק מהמס הזה?

שלי יחימוביץ': נודע לנו לא מזמן שארבע החברות העשירות במשק קיבלו הטבות בשיעור של 4 מיליארד שקלים.

שלי יחימוביץ': זה בדיוק מה שתכניס העלאת המע"מ.

שלי יחימוביץ': אז אמרת בור ומאיפה - חוק ההסדרים לפנינו.

שלי יחימוביץ': אבל מה היה רע בלהכניס לחוק ההסדרים סעיף שמבטל את הפטורים לאותן ארבע חברות?

שלי יחימוביץ': היית מקבל מייד, כנגד ה-4 מיליארד האלה שאתה לוקח מהעניים, 4 מיליארד שאתה לוקח מהעשירים.

שלי יחימוביץ': נורא פשוט.

שלי יחימוביץ': זה מכשיר פחדני, קל, ממשלות אוהבות אותו, כי הן לא מתעמתות עם שום קבוצת כוח.

שלי יחימוביץ': מי יבוא להפגין?

שלי יחימוביץ': כל ההמונים של העשירון העשירי, שיצטרכו לשלם עכשיו 40 אחוז מהכנסתם על מע"מ?

שלי יחימוביץ': אין בו היגיון, הוא מזיק לכלכלה, הוא מזיק לחברה, הוא לא שוויוני, הוא אכזרי, והכי מקומם – הרי אנחנו יכולים לשבת ולהידיין כאן, אם הוא צודק או לא, אבל ההידיינות הזאת לא נעשתה.

שלי יחימוביץ': אני רוצה לדעת, האם שר האוצר ביקש מהביטוח הלאומי או מנגיד בנק ישראל, לבדוק מה תהיה השפעת העלאת המע"מ על שיעורי העוני?

שלי יחימוביץ': ביקש את הנתון או לא? אני רוצה לדעת.

שלי יחימוביץ': או סתם כך בלי לבדוק, הוא החליט שהוא מעלה את המע"מ, בעיקר על העניים?

שלי יחימוביץ': האם ההחלטה התקבלה אחרי ששאלות שאלות בסיסיות?

שלי יחימוביץ': אני חוששת שהתשובה היא לא.

שלי יחימוביץ': האם נבדקו חלופות?

שלי יחימוביץ': אני חוששת שהתשובה היא לא.

שלי יחימוביץ': לכן אני מפצירה פה בחבריי, בלי הבדל שיוך סיעתי – יש הצבעות שהן קו פרשת מים, שהן החלטה מוסרית, שהן יותר מהחלטה טכנית.

שלי יחימוביץ': אתם עוד תילחמו פה כולכם על סעיפים בחוק ההסדרים.

שלי יחימוביץ': זה יותר חזק ומשמעותי מכל סעיף מסעיפי חוק ההסדרים.

שלי יחימוביץ': לכן אני מבקשת מהחברים בוועדת הכספים, קואליציה ואופוזיציה כאחד, להצביע נגד הצו הזה.

שלי יחימוביץ': תודה.

ניסן סלומינסקי: תודה.

ניסן סלומינסקי: בבקשה.

באסל גטאס: אני מבקש מהיועצת המשפטית – האם העניין חוקתי?

שגית אפיק: נגיד קודם את ההסדר הפרוצדורלי: יש לפניכם שני צווים – אחד הוא צו מס ערך מוסף, והשני הוא צו מס שכר.

שגית אפיק: כפי שהוסבר, צו מס שכר ורווח יחול רק לגבי המוסדות הכספיים.

שגית אפיק: זה לא יחול על המלכ"רים.

שגית אפיק: שיעור המס על המלכ"רים לא שונה מאז 2005.

שגית אפיק: החוק קובע שתי פרוצדורות: הפרוצדורה לגבי צו מס שכר ורווח למעשה קובעת שיש צורך לגביו רק באישור הכנסת, ואין צורך במעבר דרך ועדת הכספים.

שגית אפיק: זה החוק.

שגית אפיק: לגבי צו מס ערך מוסף, הפרוצדורה שקבועה שם היא מעתיקה את הפרוצדוקה שקיימת בחוק מסי מכס ובלו, והיו לנו כאן מספיק דיונים לגבי הפרוצדורה שם, שהיא פרוצדורה שהיא מעט ארכאית ובעייתית, והיא בחוק המע"מ מנסה קצת להקשיח אותה, וקובעת שיש צורך בצו מס ערך מוסף כדי להעלותו, יש צורך בהתייעצות עם ועדת הכספים.

שגית אפיק: לאחר מכן שר האוצר מפרסם ברשומות צו מס ערך מוסף, לאחר ההתייעצות עם הוועדה, ולאחר מכן זה מובא לאישור המליאה בהצבעה פוזיטיבית.

שגית אפיק: הנוהג בוועדה הוא שיחד עם הנחתו של צו מס ערך מוסף במליאה, לאחר ההתייעצות, הוועדה מניחה ומביאה את עמדותיה בפני המליאה, ויחד עם צו המע"מ היא מביאה גם את צו מס השכר.

שגית אפיק: בחוות הדעת שהעברת לי, חבר הכנסת רוזנטל, טוען עו"ד גלעד ברנע, שסעיף 1ב לחוק יסוד: משק המדינה, שקובע שכאשר תשלומים ומסים שמשתלמים לאוצר המדינה, אין לגביהם אישור של ועדה מוועדות הכנסת, הם יובאו לאישור ועדה.

שגית אפיק: הכנסת קבעה שהוועדה הזו תהיה ועדת הכספים.

שגית אפיק: הטענה היא שכיוון שהוא חוק יסוד: משק המדינה הוא חוק יסוד, וחוק מס ערך מוסף, שמאמץ פרוצדורה ארכאית יחסית, הוא חוק רגיל, הטענה היא שחוק היסוד היה אמור לגבור כאן, ושיש פגם חוקתי בהליך.

שגית אפיק: אני חושבת שאין פגם חוקתי בהליך, כי על אף שאין צורך באישור ועדה, יש פה אישור מליאה, שהוא לא פחות מאישור ועדה.

שגית אפיק: תכליתו של סעיף 1 לחוק יסוד: משק המדינה היה שלא תימנע מהכנסת היכולת לפקח על עבודת הממשלה.

שגית אפיק: עם זאת, כפי שדובר פה רבות, זה אינו הסדר מיטבי, פרוצדורה שבה נדרשת רק התייעצות עם הוועדה זו לא הפרוצדורה הטובה ביותר.

שגית אפיק: בכנסת הקודמת הוגשה הצעת חוק מטעם חברי הוועדה, לתקן את הפרוצדורה הזאת, ואפשר לנסות לקדם אותה בדרכים כאלה ואחרות.

שגית אפיק: בנוסף, ועדת הכספים לאורך השנים יצקה תוכן ומשמעות בחובת ההתייעצות.

שגית אפיק: ההתייעצות היא רצינית, מקיימים בה דיון, לאחר מכן יש דיון אישי במליאה, שבו כל חבר כנסת יכול להביע את עמדותיו.

באסל גטאס: בינתיים המע"מ עלה, אז מה הטעם בדיון?

שגית אפיק: יש אישור במליאה.

שגית אפיק: יש הבדל בין פגם חוקתי- - -

מיקי רוזנטל: אני מבקש לתקן- - -

שגית אפיק: החוק קובע: בתוך שבועיים לאחר ההתייעצות מפרסם השר את הצו ברשומות.

שגית אפיק: בתקופת השבועיים הללו מליאת הכנסת צריכה לאשר אותו.

שגית אפיק: בכנסת הקודמת, כשהצו הובא בסמוך מאוד למועד תחילתו, למועד שבו רצו להעלות את שיעור המע"מ, והוועדה סברה שסמיכות המועדים היא כזאת שבאמת תמנע מהמליאה דיון אמתי והתייחסות להעלאה, הסכים שר האוצר להביא בקשה מחודשת, ולדחות את המע"מ באותו זמן בחודש אחד נוסף.

שגית אפיק: גם זה מראה שיש משמעות לחובת ההתייעצות שיש עם ועדת הכספים, והיא לא ריקה מתוכן.

שגית אפיק: ההתייעצות צריכה להיות בנפש חפצה ופתוחה.

שגית אפיק: אם שר האוצר גם לאחר ההתייעצות יגיע למסקנה שעל אף עמדת הוועדה הוא מוצא לנכון שעמדתו שונה, יובא הצו על-ידי הוועדה למליאת הכנסת.

ניסן סלומינסקי: וזה קרה כבר.

שגית אפיק: והשר ינסה שם לקבל הצבעה חיובית בעד ההעלאה.

משה גפני: כלומר עד שההתייעצות לא מסתיימת, לא נגמר הדיון, כלומר יכול יושב-ראש הוועדה להמשיך את ההתייעצות מחר.

שגית אפיק: נכון.

ניסן סלומינסקי: יכול גם בעוד חודש.

שלי יחימוביץ': השר לא יכול לפרסם כל עוד ההתייעצות נמשכת?

שגית אפיק: לא.

אורלי לוי אבקסיס: מתי מפסיקה ההתייעצות?

שגית אפיק: זו סמכות של היושב-ראש לקבל, האם להביא דבר להצבעה, גם בעניין הזה.

ניסן סלומינסקי: כדי שלא ניתקע בנוהל - אנחנו רוצים לדון.

ראובן ריבלין: אתה יכול להצביע על ההתייעצות.

ראובן ריבלין: ההמלצה שלנו לא כובלת את המליאה.

ראובן ריבלין: אתה יכול לומר אמירה פוליטית ממדרגה ראשונה – אני לא אומר שאצביע כך – אתה יכול לומר: הוועדה יכולה לומר את דברה בניגוד לדעת הממשלה.

ראובן ריבלין: אין לזה השפעה.

ראובן ריבלין: מה שיקבע, זה ההצבעה במליאה, כי הממשלה לא מבקשת מהוועדה להצביע אלא מהמליאה להצביע.

ניסן סלומינסקי: ליצמן, בבקשה.

יעקב ליצמן: תודה, אדוני היושב-ראש.

יעקב ליצמן: כמה הערות קצרות.

יעקב ליצמן: אמרת בתחילת דבריך: גילוי נאות, ואמרת קואליציה.

ניסן סלומינסקי: לא בדיוק כך.

יעקב ליצמן: אמרת: יש חור של 40 מיליארד שקל.

יעקב ליצמן: בואו נסדר את הדברים: מי שעשה את ה-40 מיליארד שקל זה נתניהו.

יעקב ליצמן: הוא היה ראש ממשלה פעמיים, הוא היה שר אוצר, והוא עשה את החור הזה.

יעקב ליצמן: בי"ת, גם הייתי יושב-ראש ועדה, וכל אחד אומר: אנחנו נתנגד, אומרים את זה ביום הראשון של חוק ההסדרים, ואז עשינו התרת נדרים, ואמרנו: בסוף הקואליציה תצביע בעד, ולכן זה שאמרת שאתה נגד, לא יפטור אותך מזה שתצביע עוד מעט בעד.

יעקב ליצמן: גימ"ל, כמה הערות ענייניות.

יעקב ליצמן: מה שמפקיע לי במע"מ, זו גזירה וכל הדברים, ויש מגזרים שפטורים.

יעקב ליצמן: יכול להיות שיש דברים שצריך לשקול, יש דברים שצריך להוריד מע"מ.

יעקב ליצמן: מה שביקשת חוות דעת מהממ"מ, שיש לפנינו היום, זה מראה לך דבר אחד – בניגוד למה שנאמר כל השנים, המע"מ, יש מגזרים שפטורים, ויש כאלה שמופחתים.

יעקב ליצמן: כלומר זה לא אוטומטית, שכל אחד משלם.

יעקב ליצמן: רק מה, למי שרוצים.

יעקב ליצמן: אני לא הולך להגיד לך על פירות וירקות שיעלו את המע"מ, אני בהחלט מתנגד, אבל עובדה שיודעים.

יעקב ליצמן: למה תרופות שלא בסל התרופות, והוועדה מאשרת שצריך אותן, שכל השנים נאבקתי על זה - למה לא צריך לפטור מע"מ, שהאדם משלם את זה מכיסו?

יעקב ליצמן: ומה שעברתי כאן, ה-OECD, כל המדינות, שם פטורות התרופות, או מופחת לאחוז, אז למה שלא נאמר – אני אצביע נגד, זה ברור, אבל למה שלא נגיד – דיברתי קודם על דירות.

יעקב ליצמן: ניקח זוגות צעירים, נעשה מבצע שנתיים, להדביק את הפער, ולהוריד את המע"מ להם לשנתיים.

יעקב ליצמן: אחר כך תחזיר את זה.

ראובן ריבלין: איך יבואו למכולת, ויראו: אני זוג צעיר – ממני לא תגבה?

יעקב ליצמן: לא, דיברתי על דירות.

יעקב ליצמן: לזה גם יש פתרון.

יעקב ליצמן: לכן אני אומר: יש לנו כל מיני דברים חריגים, שמשרד האוצר לבד חרג.

יעקב ליצמן: בואו ננסה להגיע לאוצר, בתמימות דעים, מפריע לי בעיקר כרגע לזוגות הצעירים.

יעקב ליצמן: אני צועק את זה כבר שנתיים.

יעקב ליצמן: תבטל להם את המע"מ לשנתיים, עד שהממשלה תביא תוכנית אחרת, וזה יהיה לא לפני שנתיים.

יעקב ליצמן: שנית, לגבי התרופות.

יעקב ליצמן: אני גם מתנגד.

ניסן סלומינסקי: באמת אמרתי שנשאף להקים ועדה שמורכבת מקואליציה ואופוזיציה, כי זה היינו הך, שתראה איך אפשר להביא בישראל את הנושא של המע"מ למע"מ דיפרנציאלי בנושא הזה.

ניסן סלומינסקי: הוועדה הזאת, אם תעשה עבודה טובה, זה ייקח בטח הרבה זמן, וזה יהיה לשלב מאוחר יותר.

ניסן סלומינסקי: אבל אתה צודק, וכך אמרתי.

ניסן סלומינסקי: אורית, בבקשה.

אורית סטרוק: אגיד בקצרה.

אורית סטרוק: אני חושבת שמס ערך מוסף אחיד לכל המוצרים ולכל הצרכנים הוא באמת דבר אכזרי מאין כמוהו, ואנחנו לא צריכים להסכים אתו.

אורית סטרוק: אני בעד ועדה שתמליץ על מס דיפרנציאלי, אבל אני לא חושבת שצריך לתת לה הרבה מאוד זמן לדיון, כי כל חודש שיעבור, יש אנשים שזה עולה להם בפת הלחם שלהם.

אורית סטרוק: זה לא ייתכן.

אורית סטרוק: כמו ששלי אמרה, אני חושבת שזה פשוט מס אכזרי.

ניסן סלומינסקי: תודה רבה.

ניסן סלומינסקי: רב יצחק, זכות הדיבור שלך.

יצחק כהן: זה צעד נמהר, שמעיד על פאניקה, על חוסר-יכולת לחשוב טיפה יותר עמוק.

יצחק כהן: יש דברים אחרים שאפשר להציע, לפתור את אותה בעיה.

יצחק כהן: אגב, הזכירו פירות וירקות.

יצחק כהן: עוד לא ראיתי את החקלאי שנהנה מזה או את הצרכן שנהנה מזה.

יצחק כהן: ניסן, יש לי הצעה – קודם כל, תפסיקו לנפנף בבור שהשאירו לכם.

יצחק כהן: הממשלה הקודמת השאירה בור יותר גדול מ-2009, השאירה בור של 5.2 אחוזי תוצר.

יצחק כהן: לציבור נמאס לשמוע מזה.

יצחק כהן: כל אחוז תוצר זה 10 מיליארד.

יצחק כהן: אולי הוועדה תשב, ונציע לממשלה תחליפים.

אורלי לוי אבקסיס: נכון.

יצחק כהן: ההצעה של שלי מצוינת.

יצחק כהן: תקים ועדת משנה.

יעקב ליצמן: אני מציע שנמנה כל חבר ועדת כספים – רפרנט למשרד, והוא יציע הצעות לאותו משרד.

יצחק כהן: ניסן, אני מציע באמת – תן לוועדה להציע חלופות.

יצחק כהן: תודה.

ניסן סלומינסקי: תודה.

ניסן סלומינסקי: בבקשה.

עיסאווי פריג': תודה.

עיסאווי פריג': ראשית, המס הזה, זה לא מס של קואליציה או אופוזיציה.

עיסאווי פריג': הוא נוגע לכל אחד ואחד.

עיסאווי פריג': זה המס שנוגע לכיס של התפרן, לעני.

עיסאווי פריג': אני מסתכל על המטרה, שהממשלה והתקציב הניחו בפני עצמם.

עיסאווי פריג': אמרו: אני רוצה לגייס 13 מיליארד שקל.

עיסאווי פריג': איפה הכי קל – הקורבן שמקבל את המכות - המע"מ, הצרכן.

עיסאווי פריג': מתוך ה-13 מיליארד הכי קל לי, כי החוק עובר בקלילות.

עיסאווי פריג': לא צריך.

עיסאווי פריג': שר האוצר מוציא, ועדת הכספים "מייעצת", במירכאות, והמליאה מעבירה את זה.

עיסאווי פריג': זה עובר בקלות, ומה המטרה – להגיע למצב של גירעון ב-2013 – 4.65, וב-2014 – להגיע ליעד גירעון של 3 אחוז.

עיסאווי פריג': אם לא נעמוד ביעד הגירעון הזה, יגיע ל-5 אחוזים, מי יבטיח לקורבן הזה, ששמו אזרח, שסוחטים אותו בלי סוף, שהמע"מ לא יהיה 19 מחר?

עיסאווי פריג': לא יהיה 20 אחוז מחר?

עיסאווי פריג': אני שואל את זה.

עיסאווי פריג': אני לא רוצה להיכנס לבור ולמחדל ולתספורת, שהציבור משלם עבור המחדל.

עיסאווי פריג': אני רוצה שניתן את הדעת, האם לא הגיע הזמן להגביל את שיעור המע"מ בחקיקה?

עיסאווי פריג': יש תקרה מקסימלית.

עיסאווי פריג': אני מבקש מוועדת הכספים, שנחשוב על הצעת חוק, להגביל את שיעור המע"מ במדינה באופן מקסימלי.

עיסאווי פריג': לא ניתן להוסיף מע"מ.

עיסאווי פריג': עשית בוא - תייצר מס אחר.

עיסאווי פריג': שלום הגליל, שלום עזה, מי שאתה רוצה.

עיסאווי פריג': שהוויכוח יהיה אחר.

עיסאווי פריג': נחשוב על מס אחר.

עיסאווי פריג': אבל המע"מ, אני מציע שתהיה הגבלה, שלא יתאפשר לממשלות עתידיות בלחיצת כפתור, להעלות מע"מ בלי שום חשיבה.

עיסאווי פריג': קחו את זה ברצינות.

עיסאווי פריג': כבוד היושב-ראש, אני ממליץ שנעשה את זה כוועדת כספים.

עיסאווי פריג': תודה.

ניסן סלומינסקי: תודה רבה לך.

ניסן סלומינסקי: גפני.

משה גפני: אדוני היושב-ראש, יש פגם בהליך הזה של אישור העלאת המע"מ, אבל מה שקיים – בוא לא נקל בו ראש.

משה גפני: שר האוצר או הממשלה צריכה לקיים התייעצות עם ועדת הכספים.

משה גפני: יש מנוע בוועדת הכספים, שעל אף שמדובר רק בהתייעצות, מתקיימת הצבעה בסוף ההתייעצות, כי מדובר בצו מאוד קריטי ומשמעותי.

משה גפני: לכן אני מציע לא להקל בעניין הזה ראש, ולומר: לא צריך – בלאו הכי זאת רק התייעצות.

משה גפני: זאת לא רק התייעצות.

משה גפני: זאת התייעצות, הוועדה צריכה לקיים דיון אמתי.

משה גפני: יש פה נציגים מכל הסיעות.

משה גפני: הדיון הזה קריטי, כי אם הוועדה תחליט שהיא לא מקבלת את זה, ואומרת שלא צריך להעלות את מס ערך מוסף, אני לא מעריך ששר האוצר יביא את הצו, בניגוד לדעת ועדת הכספים.

משה גפני: לכן אל נזלזל בעצמנו בעניין הצו הזה.

משה גפני: אני חולק על כל מה שנאמר, שיש בור של 40 מיליארד שקל, וכתוצאה מזה אנחנו מתחילים לראות מה הולכים לעשות.

משה גפני: לא רק שלא מביאים לנו תוכנית כלכלית, אלא מוציאים קודם כל את המע"מ.

משה גפני: העלאת המע"מ, מבלי שאתה יודע מה התוכנית הכלכלית, אין לך תמונה כוללת, אתה לא יודע מה אתה הולך לעשות עם הסעיפים השונים.

משה גפני: אתה רק יודע שמכינים לך רזומה כזה, וכל המגירות יהיו פה על השולחן.

משה גפני: אני באמת סבור – לא יקרה שום דבר אם נמתין עוד מספר ימים.

משה גפני: לקיים את הדיון – ויש חלופות.

משה גפני: אני מתחייב.

משה גפני: יש לי הצעות, ואני מניח שלכל אחד מהחברים שנמצאים פה יש חלופות לא על ה-4 מיליארד שקל של המע"מ אלא על הרבה מאוד דברים שמשרד האוצר מתכוון להביא, וזה כסף זמין.

משה גפני: זה לא כסף בעוד עשר שנים.

משה גפני: כסף זמין עכשיו.

משה גפני: צריך רק אומץ, שכל, ולהתמודד עם הבעיות.

משה גפני: שנדע - מדובר בדבר שהולך לאותת לציבור באופן ברור.

משה גפני: זה לא העלאת המע"מ של פעם, שהיתה אקראית או היה חסר כסף; זו העלאת מע"מ שמבשרת מה שהולך לקרות במדינת ישראל – לפגוע במעמד הביניים ובשכבות החלשות באופן הכי חמור.

משה גפני: אנחנו כבר מגיעים למע"מ של 18 אחוז.

משה גפני: זה שידור לאזרחים בישראל: דעו לכם, הולך להיות פה רע, הרבה יותר רע ממה שהיה פה אי פעם.

משה גפני: לכן אני מציע לך – תמשיך את ההתייעצות עוד כמה ימים, נקיים את ההתייעצות, נראה אם יש חלופות, נציע אותן בפני שר האוצר.

משה גפני: ייתכן שהוא יקבל את זה.

משה גפני: ואם לא, יש קואליציה ואופוזיציה.

משה גפני: כרגע לא נכון להצביע.

ניסן סלומינסקי: תודה.

ניסן סלומינסקי: בבקשה.

באסל גטאס: ראשית, המכתב שכתבתי ליושב-הראש בעניין שוועדת הכספים בעצם לא תסכים לקיים את ההתייעצות, תדחה את זה – אל"ף, צריך לנהל תהליך התייעצות אמתי, רציני, ובנוכחות שר האוצר ופקידי האוצר.

באסל גטאס: ואני שמח שהמכתב – קראתי בדה מארקר שאפילו חברי הקואליציה בוועדה חתמו עליו והצטרפו אליו.

באסל גטאס: יש חובת ההתייעצות, שהיא תהיה רצינית ולעומק, ושנית, הסמיכות לחוק התקציב וחוק ההסדרים.

באסל גטאס: למה מביאים אחד מפרטי חוק ההסדרים, אחד האלמנטים של התוכנית הכלכלית, ודנים בו בנפרד, ומעבירים אותו באופן כזה, מבלי לחכות עד שהדיון האמתי בכל עניין התקציב ועניין התוכנית הכלכלית יסתיים?

באסל גטאס: אולי בדיון על חוק ההסדרים יהיו חלופות – אפילו לא קשורות ספציפית לעניין הזה של המע"מ.

באסל גטאס: אני זוכר, שביבי היה עומד ומתנצל על זה שרצה להעלות את המע"מ בחצי אחוז, היה אומר: אני מעלה אותו, אבל הוא יירד בחזרה – מבטיחים להוריד.

באסל גטאס: הפעם מעלים את זה אפילו ללא אופק של מה מדינת ישראל רוצה.

באסל גטאס: אין יעד.

באסל גטאס: רוצים לחזור ל-16, ל-15 אחוז.

באסל גטאס: העניין של מע"מ דיפרנציאלי, ואני חושב שוועדת הכספים בדיון מכובד ורציני ושקול, צריכה לראות את כל – האפשרות היא לא רק להפוך את המע"מ ממס רגרסיבי למס פרוגרסיבי אלא למכשיר למדיניות חברתית.

באסל גטאס: בצרפת, למשל, מפחיתים מס אפס על ספרים.

באסל גטאס: אפילו בעיתונות הכתובה שלנו, שסובלת ממשבר עמוק – אתה מעודד את החברה שלך לקרוא ספרים, לצרוך עיתונים.

באסל גטאס: הם עוזרים לעיתונות הכתובה על-ידי שמפחיתים את המע"מ.

באסל גטאס: גם מס פרוגרסיבי וגם מס חברתי, אפשר להפוך אותו ככלי למדיניות חברתית.

באסל גטאס: מה שאין - ממהרים, מקצצים 4 מיליארד שקל, ואני בספק – שימו לב, תמיד אנחנו נגררים למשבצות שהאוצר שם לנו.

באסל גטאס: מי אמר שזה 4 מיליארד שקל?

באסל גטאס: דיברת על דיכוי צמיחה.

באסל גטאס: אולי הצמיחה אכן תרד, ואז לא יגבו 4 מיליארד אלא 3.5, ומעלים שוב.

אורלי לוי אבקסיס: זה כבר קרה.

ניסן סלומינסקי: תודה רבה.

ניסן סלומינסקי: בבקשה.

מיכל בירן: נראה לי שכולנו מכירים עוד מילדותנו, שכל פעם שיש נושא שההורים מסרבים לדבר עליו - כנראה, שם טמון העניין האמתי.

מיכל בירן: מכיוון שנשמעו במסדרונות הכנסת היום ההנחיה ממקורביו של שר האוצר, שכשנשאל לגבי המע"מ הדיפרנציאלי, נציג האוצר מתבקש לא להגיב ולא להתייחס לסוגייה הזאת, אני רוצה לשאול את זה באופן ישיר – אני רוצה לשמוע עכשיו את עמדת האוצר לגבי החלופות שהזכירו פה כמה ח"כים לגבי מע"מ דיפרנציאלי.

מיכל בירן: גם חברת הכנסת יחימוביץ יו"ר האופוזיציה נתנה אופציה ל-4 מיליארד החסרים, גם המע"מ הדיפרנציאלי נותן פתרונות אחרים ויותר חברתיים באותה מסגרת תקציב.

מיכל בירן: אני מבקשת לשמוע את עמדת האוצר לגבי מע"מ דיפרנציאלי.

אורלי לוי אבקסיס: אבל הוא לא פה.

מיכל בירן: השר רוצה שלא נדבר על זה.

ניסן סלומינסקי: יש שתי אפשרויות: אחת, ששר האוצר יקים ועדה כזאת, או אנחנו נקים את הוועדה.

ניסן סלומינסקי: אולי תהיינה שתי ועדות שיתלכדו.

ניסן סלומינסקי: אני לא יכול לדבר בשם שר האוצר אלא בשם ועדת הכספים, ואנחנו אמרנו שנקים ועדה שתטפל בזה.

ניסן סלומינסקי: אני מניח שאם נקים ועדה, או שר האוצר, אם יקים ועדה, הם יתלכדו או יצטרפו.

ניסן סלומינסקי: אנחנו לא הולכים להקים ועדה נגד אלא הולכים להקים ועדה כדי לייעל את הדברים.

מיכל בירן: יש פה נציג משרד האוצר.

ניסן סלומינסקי: שוב – זה לא רלוונטי.

ניסן סלומינסקי: אנחנו יכולים להגיד מה שבסמכותנו.

ניסן סלומינסקי: אם השר ירצה – יקים, אם ראש הממשלה ירצה – יקים.

מיכל בירן: לא בסמכותנו לבקש תשובה על עמדת משרד האוצר?

מיכל בירן: יש פה נציג.

ניסן סלומינסקי: אם הוא ירצה.

מיכל בירן: ודאי שלא ירצה – הוא קיבל הוראות מפורשות.

ניסן סלומינסקי: חשוב לנו מה אנחנו עושים, וזה בסמכותנו.

ניסן סלומינסקי: בבקשה.

ראובן ריבלין: מה שהשפיע עליי הכי הרבה הוא בחור בשם אביחי, שיושב פה.

ראובן ריבלין: כשירדנו באזעקה הוא שאל אותי: על מה אתה הולך להצביע?

ראובן ריבלין: אמרתי לו: אין ברירה, אנחנו חייבים להעלות את המע"מ כמדינה, כי זה 4 מיליארד שקל.

ראובן ריבלין: הוא אמר: אבל יש אלטרנטיבות.

ראובן ריבלין: אמרתי לו: קודם כל, אינני משקר אותך.

ראובן ריבלין: אני חושב שכל חבריי צודקים.

ראובן ריבלין: אין לנו ברירה.

ראובן ריבלין: כשיביאו את האלטרנטיבות, והן יתקבלו, מייד אדרוש להוריד את המע"מ – לא רק באחוז.

ראובן ריבלין: כלומר כשאנחנו דנים, האם לקצץ את הביטחון ב-4 מיליארד, ומגיעים למסקנות, שבסוף עוד נוסיף לביטחון, אנחנו נמצאים במצב שבו כאשר אנחנו הולכים לקבל החלטה כל כך מכריעה, צריך לומר קודם כל מה הצורך של המדינה.

יעקב ליצמן: למה הקואליציה ברחה?

ראובן ריבלין: אגב, אני גם ער לכך שחבריי הטובים, שאני זוכה לראות אותם כבר בכנסת השביעית או השמינית שלי, איני זוכר, כששאלתי אותי אביחי גם אז, שאלתי אותם, מדוע מעלים את המע"מ מ-16 ל-17, והם אמרו אז שאין ברירה, והם עכשיו יושבים באופוזיציה.

ראובן ריבלין: אני מבין את החומרה של המס הרגרסיבי הזה ואת הטלת המטלה, שכן להערכתי, אם אנחנו לא נאפשר לממשלה לגבות את המס הזה, בין שצודקים ובין שלא צודקים, אנחנו נמצאים במצב שבו לא נוכל לנהל את המדינה.

ראובן ריבלין: יותר מזה, מגביית המס של 4 מיליארד שקל, לפי הערכת אחוז המע"מ היום, צריכים להפריש מייד 400 מיליון לטיפול בחסרי הישע בישראל.

ראובן ריבלין: להעביר מייד – אני לא רוצה לומר לאיזה שר, אבל השרים הנוגעים בדבר, שהם המשענת היחידה של חסרי הישע בישראל.

ראובן ריבלין: להגביר את התקציב של אותו משרד, שאיני רוצה לומר מהו כדי לא להעליב אנשים.

ראובן ריבלין: חסרי ישע.

ראובן ריבלין: אני לא מדבר על הילדים שלי, שאני עוזר להם, ובצדק הם אומרים: אתה לא צריך לעזור לנו – אנחנו רוצים להסתדר בעצמנו.

ראובן ריבלין: כל הדברים הללו – אנחנו במצב חירום של הושיעה נא, ופעמיים הושיעה נא.

ראובן ריבלין: אחרי כן בעזרת השם גם הצליחה נא, אם כי איני בטוח.

ראובן ריבלין: עם כל המחאה כלפי המס הזה, ויש מחאה, והאחריות הציבורית שלי – אגב, איני חותם על כלום, כי אני לא יודע מחר מה אצבעי.

ראובן ריבלין: אני הייתי גם באופוזיציה, כאשר שר האוצר בממשלה שהייתי נגדה מההתחלה ועד הסוף, דרשה את זה – הצבענו בכנסת אתם יחד, לפחות חלקנו, כי ראינו חובה אזרחית לעשות כך.

ראובן ריבלין: לכן אצביע בעד.

ניסן סלומינסקי: תודה.

ניסן סלומינסקי: בבקשה.

סתיו שפיר: המשפט של ככה קשה לנהל מדינה, ואנחנו צריכים לנהל מדינה, הוא משפט נורא קשה לי לשמוע, כי אני לא מרגישה שמתנהלת פה שום מדינה.

סתיו שפיר: אני יושבת כמה חודשים בכנסת, ולא מבינה איפה המדינה מתנהלת.

סתיו שפיר: כנראה, פה היא לא מתנהלת.

סתיו שפיר: לראות את מה שקורה פה בוועדה – איך מתקבלות החלטות, הנתונים שאנחנו מבקשים בכל דיון ודיון, ולא מקבלים אותם.

סתיו שפיר: השבוע תיאר מנהל אגף מיסוי מקרקעין ברשות המסים, איך התקבלה ההחלטה על העלאת מס הרכישה.

סתיו שפיר: ראיתם את זה בעיתונות?

סתיו שפיר: התקשר פקיד של האוצר, שאל כמה דירות מוחלפות יש, אמרו: 30 אלף, אז הוא הכפיל ב-3.5 אחוז, וכך העביר עוד מיליארד, כדי לכסות את הבור.

<ערן יעקב: זה לא נכון.

<ערן יעקב: זה שמישהו מוציא דברים מהקשרם- - -

סתיו שפיר: אשמח לשמוע את עמדתך, אבל עולות פה שוב ושוב אלטרנטיבות למיסוי הרע הזה.

סתיו שפיר: אין שום דיון באלטרנטיבות.

סתיו שפיר: החלטות שהולכות לפגוע באנשים הכי חלשים במדינה הזאת – אין עליהן שיחה אחת.

סתיו שפיר: אני לא צריכה את הדיון.

סתיו שפיר: אם אנחנו רוצים לעשות בינינו דיון, שכולו הודעות לעיתונות, אפשר לקבוע שמוציאים את ההודעות לעיתונות לפני הדיון, ולא עושים את הקרקס הזה.

סתיו שפיר: אין סיבה לעשות את הקרקס הזה.

סתיו שפיר: ואם זה לא הסיפור, הייתי מצפה מנציגי האוצר היקרים, שיביאו לנו את התחזית.

סתיו שפיר: אני רוצה לראות, אם החלטנו להעלות את המע"מ באחוז אחד, תראה לי בבקשה מה התחזית שלך, איך זה הולך להשפיע על המשק?

סתיו שפיר: מה הולך לקרות עוד חמש, עשר שנים?

סתיו שפיר: אחרת אין דרך לקבל פה החלטה.

סתיו שפיר: מילא אף אחד לא מקשיב להחלטה שלנו, אבל זה מגוחך.

סתיו שפיר: חלק מהדברים האלה הולכים לפגוע אנושות באנשים חלשים במדינה הזאת.

סתיו שפיר: חלקם הולכים לפגוע מאוד במעמד הביניים, אותו מעמד ביניים יקר שלשמו הוקמה הממשלה.

סתיו שפיר: אנחנו לא רואים חצי נתון על הפגיעה הזו, על מה התוכניות שלכם, על איך מתגברים על העוני שהתגלה פה במקרה, הודות ל-OECD, כאילו לא שמענו ולא ראינו אותו.

סתיו שפיר: שום תחזית, שום ראייה הוליסטית.

סתיו שפיר: איך אפשר גם להעלות את המע"מ וגם לעשות קיצוצים בשירותים חברתיים?

סתיו שפיר: גם את זה וגם את זה?

סתיו שפיר: איך?

סתיו שפיר: איזה אופק יש לאנשים פה?

סתיו שפיר: איך יכול להיות, שמגיעים הדברים לדיונים בוועדת הכספים, אותה ועדת כספים יוקרתית של הכנסת, ולא זוכים למענה?

סתיו שפיר: ואף שאלה ששואלים, שמבקשים נתונים, לא מקבל מענה.

סתיו שפיר: מה שאני קיבלתי קודם משר השיכון, התגובה שקיבלתי היא לכי תבררי בעצמך את הנתונים.

יעקב ליצמן: זה אני אמרתי לך.

ניסן סלומינסקי: תודה.

ניסן סלומינסקי: בבקשה.

אורלי לוי אבקסיס: אדוני היושב-ראש, יש רגעים שבהם ממש מבוכה גדולה ועצב גדול, להיות חלק מהקואליציה.

אורלי לוי אבקסיס: אני יודעת שגם אתה נמצא עכשיו בפרשת הדרכים הזו, והשאלה היא מה עושים.

משה גפני: פורשים.

אורלי לוי אבקסיס: היית שם גם קודם, משה.

אורלי לוי אבקסיס: יש רגעים שבהם אני מתפללת – לו הייתי חלק מהאופוזיציה.

אורלי לוי אבקסיס: פרישה הווה אומר - תתפטרי מהכנסת, כי אם אתה מורד, לוקחים לך את כל הכלים הפרלמנטריים, לומר את הדברים שעל לבך, בעיקר אם אתה חלק מהקואליציה, ואם זה אומר דיונים מהירים, הצעות לסדר, שלא לדבר על יושבי-ראש ועדות.

אורלי לוי אבקסיס: רצו להעיף אותנו גם מוועדת העבודה והרווחה כשהתנגדנו לוויסקונסין, והצלחנו שם.

אורלי לוי אבקסיס: כשאנחנו מדברים על הורדת כסף הילדים, אנחנו מסתכלים, מי נושא בעיקר הנטל, למי יש הכי הרבה ילדים.

אורלי לוי אבקסיס: לא עשו את החתך הנכון, אבל כשבא פרופ' מור יוסף, מנכ"ל הביטוח הלאומי, ואומר: עוד 50 אלף ילדים ייכנסו מתחת לקו העוני – אנחנו צריכים לבלוע את הצפרדע.

אורלי לוי אבקסיס: ואני מתייעצת אתו, מה עושים, והוא אומר לי: זה כבר אבוד.

אורלי לוי אבקסיס: יש דברים אחרים שאפשר להיאבק עליהם.

אורלי לוי אבקסיס: אולי לנסות לאזן את זה בהטבות אחרות, והוא גם מציע כמה הצעות.

אורלי לוי אבקסיס: הבעיה, שאף אחד לא מקשיב לו.

אורלי לוי אבקסיס: כאשר מסתכלים על העלאת מע"מ, כאשר זה באמת בצורה חותכת ולא דיפרנציאלית, ומי שיש לו מעט מבחינת האחוזים של ההוצאות שלו, זה משפיע עליו הרבה יותר, והוא מרגיש את זה בכיס, והאחוזים של ההוצאות – הוא משלם הרבה יותר ממי שנמצא בעשירון העליון.

אורלי לוי אבקסיס: אדוני, בקשה אישית כחלק מהקואליציה – אל תעשה מעשה עשו, כי גם פה המע"מ לדעתי כבר אבוד, אבל יש לך עכשיו בכורה ביד, ואל תמכור אותה בנזיד עדשים.

אורלי לוי אבקסיס: יש לנו אפשרות להציע חלופות מסוימות, ולנסות להציל דברים אחרים, שעוד בהם ניתן להשפיע.

אורלי לוי אבקסיס: ואני יודעת שאנחנו חלק מהקואליציה.

אורלי לוי אבקסיס: אני יודעת שיש עלינו איומים.

אורלי לוי אבקסיס: אגב, כבר התחילו לנטרל אותי בוועדת שרים לענייני חקיקה, אחרי שהיו לי סיכומים, הפילו לי את זה באופן גורף, וזה בסדר, זה מחיר שאנחנו משלמים.

אורלי לוי אבקסיס: הצעת להקים ועדה חלופית שתבדוק.

אורלי לוי אבקסיס: למה יסחרו אתך?

אורלי לוי אבקסיס: לא השארת בידך שום אוצר שירצו בו.

אורלי לוי אבקסיס: למה יקבלו את ההמלצות שלך?

אורלי לוי אבקסיס: אני מציעה, אדוני, מאחר שיש לנו עוד אפשרות להמשיך את הדיון הזה, ואולי אפילו בטרם נקים ועדת משנה, כי אחרי שהעברנו, הכול מת יחד, כולל הדיור והדברים – המע"מ יעבור, אבל אולי נוכל להשיג דברים אחרים.

אורלי לוי אבקסיס: זה יגיע לכנסת, וגם אתה וגם אני, כנראה, נצטרך להצביע עם הקואליציה.

אורלי לוי אבקסיס: אבל תסחור בזה ולא בנזיד עדשים.

אורלי לוי אבקסיס: יש הרבה דברים שאנחנו עוד יכולים להציל.

אורלי לוי אבקסיס: בואו נציע חלופות אמתיות, ולכולנו יש תוכניות מגירה – לשלי יש, לאיציק כהן, שהיה סגן האוצר.

אורלי לוי אבקסיס: הוא יודע מהן חלופות אפשריות מיידיות.

אורלי לוי אבקסיס: חברת הכנסת יחימוביץ אמרה שזה מס של פחדנים.

אורלי לוי אבקסיס: אני אומרת שזה מס של עצלים.

אורלי לוי אבקסיס: אם היו חושבים ועושים עבודת מטה, היו מגיעים למסקנה שיש חלופות אחרות, אבל זה הכי קל ומהיר.

אורלי לוי אבקסיס: אני מבינה את המצוקה שלך.

אורלי לוי אבקסיס: אני שותפה לה, אני חלק ממנה.

אורלי לוי אבקסיס: מי שמנהלת את הקואליציה פה הלכה, אמרה לי בדרך: יש לך חופש הצבעה.

אורלי לוי אבקסיס: היא לא נמצאת פה.

אורלי לוי אבקסיס: אנחנו עדיין לא נהיה מורדים.

אורלי לוי אבקסיס: בוא במצב שנוצר, נראה מה אנחנו יכולים לעשות.

אורלי לוי אבקסיס: זו המלצתי, ואני מקווה שאנחנו כחלק מהקואליציה, נוכל ליישר אתך קו ולהצליח.

ניסן סלומינסקי: תודה.

ניסן סלומינסקי: בבקשה.

עליזה לביא: אני מקשיבה לך קשב רב.

עליזה לביא: הסיטואציה אינה קלה.

עליזה לביא: אני באה עכשיו מישיבה של הוועדה למעמד האשה, שבה מבקשים מהאוצר לקרוא את התקציב בקריאה מגדרית.

עליזה לביא: התקציב שלנו – מקובל ב-60 מדינות בעולם שיש הבנה וראייה של איך בונים תקציב שייתן מענה לנשים לפי המציאות החברתית של כל מדינה.

עליזה לביא: זה לא קורה במדינת ישראל.

עליזה לביא: חלק מהדברים שאולי היו נפתרים זה אולי אם היתה הבנה מגדרית מבחינת תקציב.

יצחק כהן: הוא מכה את החרדים והערבים – זה לא מגדרי.

עליזה לביא: אין ספק שהמע"מ מכביד מאוד, והרבה יותר, ובכלל כמעט בכל ההכנסה שיש לבעלי ההכנסות הנמוכות, כל הכנסה שלהם כמעט כולה מופנה לצריכה.

עליזה לביא: מי שבולט שם חד-משמעית זה נשים.

עליזה לביא: יש לתת את הדעת על כך.

עליזה לביא: יחד עם זאת, אני בקואליציה.

עליזה לביא: אני חברת ועדת הכספים, ומברכת היום על חזרתי, כי גם חלק מזה שאני לא נמצאת, גם נמצא במשהו של כלים כנגד חברים.

עליזה לביא: יש עוד כל מיני שחקנים בזירה הזאת שמפעילים כוחות כאלה ואחרים.

יעקב ליצמן: אני לא מבין - זה איומים כאן?

עליזה לביא: יש, כנראה.

מיקי רוזנטל: זה סחיטה באיומים.

מיקי רוזנטל: היא אומרת שמאיימים עליה.

ראובן ריבלין: זו עבירה חמורה.

עליזה לביא: אני אומרת שזו צפרדע מאוד גדולה, אבל היא לא חייבת להישאר להרבה זמן.

עליזה לביא: אני חושבת שכשנוריד את זה, נתחיל לחשוב וגם נמליץ לאוצר לחשוב בחשיבה שתיתן מענה לכלל האוכלוסיות.

שלי יחימוביץ': הצעה לסדר: להפוך את זה להוראת שעה, ובסופה המע"מ יורד ל-15 אחוז, כי עוד שנה יהיה פה טוב, הבטיח לנו שר האוצר.

ראובן ריבלין: שלי לא הסכימה למדיניות כזאת, ולכן לא נכנסה לממשלה.

ניסן סלומינסקי: דוד גולדברג, בבקשה.

<דוד גולדברג: שלום רב.

<דוד גולדברג: דיברתם על האפשרויות, ורובי אמר:

<דוד גולדברג: אם היו ידועות לי אפשרויות, מייד הייתי מוצא חלופה.

<דוד גולדברג: אכן כן.

<דוד גולדברג: אני חודשיים ימים כנשיא לשכת רואי חשבון, יחד עם ידידי עופר מנירב, יושב-ראש ועדת רשות המסים, עושה הכול כדי להגיע או לרשות המסים או לשר האוצר המכובד.

<דוד גולדברג: יש לי SMS-ים לזכותו, ותודה שלמרות אילוצי הזמן הוא עונה, רק לא זכיתי לדבר אחד: הובטח לי ביום הראשון שתהיה ועדה שנשב כולנו יחד.

<דוד גולדברג: יש לנו חלופות.

<דוד גולדברג: יש לנו דרכים.

<דוד גולדברג: אנחנו עשינו שיעורי בית על המתווה כולו, וצריך להסתכל על כולו ולא רק על המע"מ.

<דוד גולדברג: היו לנו חלופות כדי להקל על מעמד הביניים – גם אמרנו את זה לתקשורת, וביקשנו פגישה, לא יותר.

<דוד גולדברג: כתבתי לשר האוצר ב- SMS: בלילה, ביום, לפנות בוקר, בירושלים, בתל-אביב – אני דואג לאזרחי המדינה.

<דוד גולדברג: ומי אם לא ציבור רואי החשבון – יש לנו היכולות המקצועיות – טוב שיהיו יחד בהקמת המתווה.

<דוד גולדברג: אין לנו פוליטיקה, יש לנו דבר אחד: את עם ישראל.

<דוד גולדברג: לצערי, עד היום אני מקבל SMS-ים של חלופות, וסגן השר מיקי לוי, אדם נהדר, מכיר אותו, הובטחה פגישה, והיא לא נקבעת.

<דוד גולדברג: ידידי משה אשר, מנהל רשות המסים – אנחנו כל יום מדברים - בלילה, בבוקר, אבל אנחנו מדברים על האפשרות שרשות המסים תציג ללשכת רואי החשבון מצגת.

<דוד גולדברג: אבל אף אחד לא שומע את האפשרויות לפני המצגת.

<דוד גולדברג: דעתי, שמוצאים פתרונות קלים במקום להתמודד עם פתרונות חדשים – לצאת מהקופסה.

<דוד גולדברג: יכול להיות שהמע"מ הדיפרנציאלי טוב, יכול להיות שהוא לא טוב.

<דוד גולדברג: לא נעשה דיון מבוקר עד לילה, וחשבתי שנכון לשלב את הלשכות, את אנשי המקצוע, ולעשות דיון ענייני – לשמוע את המספרים, את ההשלכות.

<דוד גולדברג: אין ספק שמדינת ישראל נמצאת במצוקה, אבל יש דרכים לפתור אותה.

<דוד גולדברג: לצערי, לא שמעו אותנו חודשיים.

<דוד גולדברג: אני לא מרפה ולא זוכה לפגישה של יושב-ראש רשות ועדת המסים יחד עם נשיא הלשכה – לא הרבה, עם רשות המסים, עם שר האוצר.

<דוד גולדברג: אני חושב שלא נכון לדון בסעיף אחד מתוך מתווה כלכלי כולל.

<דוד גולדברג: נכון לראות כל סעיף - מה ההשפעה הכספית שלו, ולתת סדרי עדיפויות.

<דוד גולדברג: אני מתחייב – יש לנו פתרונות, להקל על מעמד הביניים.

<דוד גולדברג: הייתי מבקש, אם מוקדמת ועדה, לצרף אותנו אליה, לתת לנו את היכולת לבוא ולומר את דברינו.

<דוד גולדברג: יש מה לומר.

<דוד גולדברג: אז אם תוקם ועדה, נשמח לבוא לשם.

<דוד גולדברג: אל תדונו בסעיף אחד מתוך חוק הסדרים ענקי שהכניסו לתוכו הכול מכול.

<דוד גולדברג: לכן אני מבקש שאם תוקם ועדה, זה הדקה ה-89, שאני קורא מכאן - נבוא יום ולילה כדי לשבת כמה שצריך כדי לעזור למדינת ישראל להתגבר על הגירעון.

<דוד גולדברג: תודה.

ניסן סלומינסקי: תודה.

שלי יחימוביץ': חובת היוועצות.

שלי יחימוביץ': היוועצות מתקיימת בין צדדים.

שלי יחימוביץ': אני לא רואה שיש פה היוועצות.

שלי יחימוביץ': כל אחד אומר את דברו, נכנסו עכשיו שלושה חברי קואליציה, שכנראה, הולכים להצביע בעד העלאת המע"מ.

שלי יחימוביץ': הם אפילו לא שמעו אותנו.

שלי יחימוביץ': ייתכן שהיו משתכנעים.

שלי יחימוביץ': אז איזו היוועצות יש פה?

שלי יחימוביץ': יש פה נאומים.

שלי יחימוביץ': אני רוצה שבאמת נתייעץ, באמת נמלא את החובה הכתובה בחוק ונתייעץ.

שלי יחימוביץ': הנה, אומרים שהיו לנו הצעות לחלופות.

שלי יחימוביץ': נבדקו חלופות?

שלי יחימוביץ': מה החלופות שנבדקו?

שלי יחימוביץ': נבדקו ההשלכות על שיעורי ההון?

ראובן ריבלין: צריך לשנות את תקנון הכנסת – שאדם שלא נמצא בדיון, לא יכול להצביע.

ניסן סלומינסקי: תודה.

ניסן סלומינסקי: עופר, בבקשה.

<עופר מנירב: באמת נראה לי שמחפשים את הדרך הכי קלה להטיל מס שהכי קל להטיל אותו, ולא חשוב התוצאות שלו, במקום קצת לצאת מהקופסה.

<עופר מנירב: הדוגמה של הנייר שחילקנו לכם היום, שלי, היא דוגמה אחת, ויש הרבה כאלה.

<עופר מנירב: אבל מה התשובות שאני מקבל – כסף שחור מחו"ל.

<עופר מנירב: גם אם יגיע כסף שחור מחו"ל, גם טוב.

<עופר מנירב: זה לא יגיע לעולם.

<עופר מנירב: ואני מציע כספים שמדווחים לרשויות המס על חברות שרשויות המס יודעים עליהן – לא על דברים כאלה.

<עופר מנירב: אבל ההצעה הזאת לא טובה – שימו בצד, יש הצעות אחרות.

<עופר מנירב: בואו נשב, נחשוב, נדבר, לפני שעושים.

<עופר מנירב: חבל.

ניסן סלומינסקי: תודה.

ניסן סלומינסקי: בבקשה.

<חיזקיה ישראל: אנחנו חושבים שעל הוועדה לעשות מאמץ טרם הצבעה כדי להגיע למצב של מע"מ דיפרנציאלי ולא מע"מ כללי.

<חיזקיה ישראל: הדברים הללו נעשו בעולם.

<חיזקיה ישראל: יש דוגמאות לכך.

<חיזקיה ישראל: ניתן לעשות את זה.

<חיזקיה ישראל: לדעתנו, שווה המאמץ לעשות מע"מ דיפרנציאלי.

שלי יחימוביץ': איך זה משפיע על התעשייה?

<חיזקיה ישראל: על מוצרי יסוד – אפשר להחליט על אילו מוצרי יסוד עושים מע"מ דיפרנציאלי, ואנחנו בעד מע"מ דיפרנציאלי.

ניסן סלומינסקי: תודה.

ניסן סלומינסקי: בבקשה.

אלעזר שטרן: למרות שאני מסכים עם מה שחברתי שלי אמרה וגם עם מה שרובי ריבלין אומר על הבעייתיות – אני יכול להסכים שאתה לא מצביע בדיונים שאתה לא משתתף בהם, אבל מה לעשות שאנחנו חברים בכמה מוסדות בו-זמנית.

אלעזר שטרן: אל"ף, יש לי תחושת אי-נוחות קשה על הדיון, אפילו שאנחנו עושים על הפירמידות ועל הריכוזיות מול הזמן שאנחנו מקדישים לדיון על המע"מ.

אלעזר שטרן: לדעתי, בתוצאות אנחנו פוגעים בשכבות נמוכות יותר מאשר באחרים.

אלעזר שטרן: לכן דעתי מאוד לא נוחה עם הדרך.

אלעזר שטרן: אני לא יודע אם אפשר לאשר את זה לתקופת זמן מסוימת כדי, גם אם מקימים ועדה, שיהיה שוט כלשהו על רשות המסים, לבוא לפה.

אלעזר שטרן: אני מצטרף גם לתחושות הקשות על רשות המסים.

אלעזר שטרן: אני לא רוצה לפרט.

ראובן ריבלין: תלוי בשר.

אלעזר שטרן: גם ההליכה למע"מ, אני אומר לך, גם מדברים שאני יודע, יושב-ראש הוועדה, בעיניי זו רשלנות מקצועית של אגף מס הכנסה, שהולך לפתרון הכי קל שלו.

אלעזר שטרן: אחוז המס הזה, במיוחד אם לא נאשר את זה באופן זמני, זה רשלנות מקצועית.

אלעזר שטרן: זה מס שבעיקר משלמות השכבות החלשות, כלומר לא רק שהעלינו להם באופן יחסי.

אלעזר שטרן: אני חושב שזה שאין מס על פירות וירקות, זה לא בסדר.

אלעזר שטרן: אני חושב שמס על פירות וירקות, שנהנים ממנו העשירים, הספסרים - אולי לא פופוליסטי לומר את זה, אבל אני חושב שהיה צריך לקחת את המס מפירות וירקות, שהוא גם מקור לשוק שחור, ולתת את הכסף לשכבות החלשות באמת בהיבט הזה.

אלעזר שטרן: גם את זה איני מבין.

אלעזר שטרן: אני לא יודע איפה רשות המסים עומדת פה.

אלעזר שטרן: אני מבין שיש פה צרכים של מחר בבוקר.

אלעזר שטרן: תת-ועדה – צריך, אבל אף אחד לא יספור אותה אם לא נשים- - -

ראובן ריבלין: הצעתי- - -

ניסן סלומינסקי: רובי.

ניסן סלומינסקי: רבותיי, יש פה קבוצה של ארבעה, ואתן לאחד מהם.

שלי יחימוביץ': מה עם ההתייעצות?

שלי יחימוביץ': עוד לא היתה התייעצות.

ניסן סלומינסקי: אולי לדעתך.

ניסן סלומינסקי: אביחי, בבקשה.

יעקב ליצמן: עם מי מתייעצים?

יעקב ליצמן: מי מדבר אתנו?

ניסן סלומינסקי: אביחי אוסדון, בבקשה.

שלי יחימוביץ': חלה חובת היוועצות.

שלי יחימוביץ': זה מעט מאוד, אבל את המעט הזה צריך לעשות.

אביחי אוסדון: שלום, אני תושב קריית גת, פעיל חברתי.

אביחי אוסדון: הגעתי לפה היום, כי זה דיון שהוא מאוד חשוב לי ולאנשים שאני מכיר.

אביחי אוסדון: אני עובד גם ברווחה בקריית גת, בין השאר.

אביחי אוסדון: דיברתם פה על לבלוע צפרדע ועל שיקולים קואליציוניים.

אביחי אוסדון: אני כאדם מרגיש שהעול נהיה קשה מנשוא, וזו עוד מכה שפשוט בסופו של דבר תשבור הרבה מאתנו, ותוביל אותנו – חלקנו כבר הידרדרו לעוני – יש המספרים.

אביחי אוסדון: דיברתם על כמה זה מס טיפשי, שלא נעשתה באמת עבודה לגביו.

אביחי אוסדון: דיברתם על השכבות החלשות, אבל יש גם מעמד ביניים בינוני.

אביחי אוסדון: אני מגדיר עצמי מעמד ביניים נמוך.

אביחי אוסדון: החלק הדרומי, אלה שלא מרווחים סכומים גדולים, שמסתפקים ב-7,000-6,000 שקלים בחודש וחיים עם זה, אבל הם צריכים ללכת למכולת.

אביחי אוסדון: כשמעלים את המע"מ, זו עליית מחירים כוללת.

אביחי אוסדון: מה שיקרה – אנחנו נפסיק לקנות, ואז מה תעשו?

אביחי אוסדון: כמה אתם יכולים לעשוק אותנו?

אביחי אוסדון: מה נשאר לנו?

אביחי אוסדון: הכיסים שלנו ריקים.

אביחי אוסדון: לא נשאר לנו.

אביחי אוסדון: אנשים בקריית גת – בואו לראות איך הם חיים.

אביחי אוסדון: באמת, זה לא סביון.

אביחי אוסדון: 60 אחוז מהאוכלוסייה של העיר שלי הם במעמד סוציו אקנומי נמוך.

אביחי אוסדון: לעיר כמו קריית גת זה מכת מוות.

אביחי אוסדון: זה הצפרדע שאתם צריכים לבלוע, ולא שיקולים קואליציוניים.

אביחי אוסדון: אני מבקש מכם באמת, מתחנן - תשקלו שוב.

אביחי אוסדון: אני יודע שיש לכם השיקולים שלכם.

אביחי אוסדון: תצביעו עם הלב שלכם לא רק פה אלא גם במליאה.

אביחי אוסדון: אל תיתנו לזה לעבור, כי זה פתח שכל פעם חוזר על עצמו.

אביחי אוסדון: פעם הבטיחו לנו שיעלו מסים והם יירדו, וזה לא קרה.

אביחי אוסדון: תעמדו על שלכם.

אביחי אוסדון: אני יודע שכולכם אנשים טובים שבאו לשרת את העם הזה.

אביחי אוסדון: אני מקווה שהלב שלכם ינצח ויגבר על השיקולים האחרים, ותצביעו.

ניסן סלומינסקי: תודה רבה.

אורלי לוי אבקסיס: חובת היוועצות למען הליך תקין – חובת היוועצות עם מי?

אורלי לוי אבקסיס: אם זו חובת היוועצות של הוועדה, עם מי?

אורלי לוי אבקסיס: בטח עם משרד האוצר.

יעקב ליצמן: האוצר חייב להיוועץ אתנו.

אורלי לוי אבקסיס: האוצר חייב להיוועץ אתנו, אז למען שלא יגידו – גם ככה אנחנו חוטפים בראש - בואו לפחות נעשה את זה פורמלית לפי העניין.

אורלי לוי אבקסיס: שייוועצו אתנו.

שלי יחימוביץ': אני רוצה פרשנות משפטית למושג "היוועצות".

שלי יחימוביץ': מה שהיה עכשיו זה לא היוועצות.

ניסן סלומינסקי: אני רוצה לומר שתי הערות לפני שנצביע.

סתיו שפיר: ניסן, לפני ההצבעה יש פה עוד דוברת מטעם הציבור שמבקשת את רשות הדיבור – אם אפשר לאפשר לה.

ניסן סלומינסקי: בבקשה.

אילנית חפותה: שלום.

אילנית חפותה: אני גם מנהלת את עמותת מאיר פנים.

אילנית חפותה: היה לי לא נעים להתחנן, לתת פתק, להיות פה יום שלום.

אילנית חפותה: ובנוגע להתייעצות, אותי לימדו, כשאני מטפלת באנשים שאין להם, להקשיב להם.

אילנית חפותה: פה אף אחד לא מקשיב לאף אחד, כולם מוכנים – יאללה, בואו נערוף ראשים.

אילנית חפותה: הוועדה תקשיב, יחליטו בכנסת, ובסופו של דבר מישהו אמר פה מישהו משהו חכם: יקציבו זמן להעלאת המע"מ - למה?

אילנית חפותה: עשיתם תרגיל.

אילנית חפותה: אמר לי איש הביטחון: למה את לא נכנסת?

אילנית חפותה: אמרתי: אני לא פוחדת ממלחמה.

אילנית חפותה: חברים, האזרחים שבחרו בכם, לא פוחדים ממלחמה אלא פוחדים מכם, מהגזירות.

אילנית חפותה: אין מה לאכול.

אילנית חפותה: תתעוררו.

אילנית חפותה: בחרו בכם.

אילנית חפותה: נתנו לכם את הקול.

אילנית חפותה: אני מתביישת.

אילנית חפותה: אני משפצת להם בתים – אני והרבה כמוני – בהתנדבות.

אילנית חפותה: איפה אתם?

אילנית חפותה: השבע שכח מה מרגיש הרעב?

אילנית חפותה: תתעוררו.

אילנית חפותה: ואין לכם זמן להקשיב.

אילנית חפותה: זה יפה.

אילנית חפותה: אז אני רוצה להגיד לוועדה, שכשאין לה זמן להקשיב, זה מכור מראש.

אילנית חפותה: אם בני אדם לא מעניינם אתכם, גמרתם את תפקידכם כולם – קואליציה, אופוזיציה.

אילנית חפותה: ילדים – אין להם מה לאכול, אנשים – אין להם איפה לישון.

אילנית חפותה: מה מחכים, שיהיה במדינת ישראל כיכר תחריר?

אילנית חפותה: אוי ואבוי לנו.

ניסן סלומינסקי: תודה.

שלי יחימוביץ': הלך שר האוצר, התייעץ עם ג'רמי לוין, מנכ"ל טבע, האם הוא מסכים שיבטלו לו את הפטור ממס, וכאן אתנו, שהחוק מחייב אותו להיוועץ, הוא לא בא להתייעץ.

אורלי לוי אבקסיס: חובה להתייעץ בין מי למי?

אורלי לוי אבקסיס: אני רוצה לשמוע את היועצים המשפטיים.

שלומית ארליך: סעיף 2 לחוק מס ערך מוסף אומר שעל עסקה בישראל ועל ייבוא טובין יוטל מס ערך מוסף בשיעור אחד ממחיר העסקה או הטובין, כפי שקבע שר האוצר בצו, לאחר התייעצות עם ועדת הכספים של הכנסת.

אורלי לוי אבקסיס: הוא לא נמצא כאן.

אורלי לוי אבקסיס: אני לא אומרת שאנחנו מצביעים נגד הקואליציה.

אורלי לוי אבקסיס: יש לנו יכולת להציל דברים אחרים.

שלי יחימוביץ': אבל אדוני היושב-ראש, מה המשמעות המשפטית?

שלי יחימוביץ': היא רק קראה את הסעיף.

שלי יחימוביץ': יש כללים בסיסיים.

שלי יחימוביץ': למלא את החוק צריך?

שלי יחימוביץ': כתוב: חובת היוועצות.

ניסן סלומינסקי: קודם אמרתם שהשר לא מבין כלום.

ניסן סלומינסקי: יושבים פה הפקידים, אז לא טוב שמתייעצים אתם.

ניסן סלומינסקי: יושבים פה המערכת, שומעים.

ניסן סלומינסקי: אני מבקש להעיר שני דברים: ראשית, בואו נהיה ישרים והגונים.

ניסן סלומינסקי: גם רב יצחק וגם רב משה הובילו, אבל בתקופת

ניסן סלומינסקי: כם העלו את המע"מ פעם אחת באחוז- - -

יצחק כהן: גם הורידו.

ניסן סלומינסקי: ב-2009 אתה היית סגן שר, רב משה היה יושב-ראש, והעלו את המע"מ באחוז.

ניסן סלומינסקי: ב-2012 גם שניכם כיהנתם, והעלו בעוד חצי אחוז.

עיסאווי פריג': אם הם טעו, גם אתה צריך לטעות?

יצחק כהן: גם הורידו.

ניסן סלומינסקי: לא ירד.

ניסן סלומינסקי: עלה מ-15.5 ל-16.5 ול-17.

ניסן סלומינסקי: לא ירד.

שלי יחימוביץ': אבל באתם לשנות – משהו חדש מתחיל.

יצחק כהן: ירד.

<ערן יעקב: זה עלה מ-15.5 ל-17.

שלי יחימוביץ': אבי ייסר אתכם בשוטים ואני אייסר אתכם בעקרבים?

יצחק כהן: כשהיה אפשר להוריד, הורידו את זה.

יצחק כהן: אז תעלה ל-20 אחוז.

שלי יחימוביץ': עשיתם רע לעם, אז אנחנו נעשה עוד יותר רע?

ניסן סלומינסקי: דבר שני, אורלי, הרי יש לנו חוק התקציב, ואנחנו מתכוונים להשקיע בדיונים על התקציב ועל חוק ההסדרים 40 יום, ונדון דבר לדבר, והשר יודע את זה – הנושא של משפרי הדיור.

ניסן סלומינסקי: נעשה את זה טוב.

ניסן סלומינסקי: לכן אני אומר - יש לנו פאקט שלם של דברים שעומדים לרשותנו בעוצמה.

ניסן סלומינסקי: זה לא הדבר היחיד.

ניסן סלומינסקי: אם זה היה הדבר היחיד, את צודקת.

משה גפני: אין דבר כזה שהעליתי את המע"מ בלי שהיה סיכום עם משרד האוצר על הטבות אחרות.

יעקב ליצמן: יש לי הצעה לסדר.

ניסן סלומינסקי: לא.

ניסן סלומינסקי: הצעה לסדר אומרים בהתחלה.

ניסן סלומינסקי: תעשה את זה אחרי ההצבעה.

יעקב ליצמן: יש פה שני חברי כנסת שהודיעו כאן לוועדה שסוחטים אותם, שמאיימים עליהם.

יעקב ליצמן: אני רוצה לדעת חוות דעת משפטית, אם מותר להם להצביע.

ניסן סלומינסקי: אני מעלה להצבעה.

ניסן סלומינסקי: מי בעד- - -

שלי יחימוביץ': לא שמענו פרשנות משפטית, האם התקיימה חובת היוועצות.

קריאות: רוצים הצבעה שמית.

סתיו שפיר: אני מבקשת לערוך התייעצות סיעתית לפני ההצבעה.

טמיר כהן: רוברט אילטוב.

אלעזר שטרן: אני יכול ללכת?

שלי יחימוביץ': אפילו מהשפה אל החוץ לא קיימת חובת התייעצות.

סתיו שפיר: ביקשתי התייעצות סיעתית לפני הצבעה, בבקשה.

סתיו שפיר: חובתך לאפשר לנו.

ניסן סלומינסקי: טוב.

ניסן סלומינסקי: יש לנו חמש דקות להתייעצות סיעתית.

עליזה לביא: יש ישיבות סיעה.

ניסן סלומינסקי: חמש דקות.

יצחק כהן: רביזיה.

סתיו שפיר: מצטרפת לרביזיה.

ניסן סלומינסקי: ב-14:03 תהיינה הצבעות.

ניסן סלומינסקי: רבותיי, אני מחדש את הישיבה.

שלי יחימוביץ': אני רוצה לספר לך על המסקנות של ההתייעצות הסיעתית.

שלי יחימוביץ': ביקשנו את היועץ המשפטי של הכנסת.

שלי יחימוביץ': אנחנו מנסים להשיג אותו כדי לראות אם חלה חובת היוועצות.

ניסן סלומינסקי: כשיבוא – יחליט מה שיחליט.

שלי יחימוביץ': אני לא שמעתי את עמדת האוצר.

ניסן סלומינסקי: אנחנו ממשיכים את ההצבעה.

שלי יחימוביץ': היועץ המשפטי של הכנסת שולח לכאן את שגית כדי לדווח לנו.

שלי יחימוביץ': לא קיימת חובת היוועצות.

שלי יחימוביץ': ניסן, תכבד את הוועדה.

שלי יחימוביץ': לא שמענו, מדוע מעלים את המע"מ?

שלי יחימוביץ': אפילו זה לא קרה.

ניסן סלומינסקי: תקרא, בבקשה.

טמיר כהן: נתחיל את ההצבעה מההתחלה.

טמיר כהן: רוברט אילטוב – אינו נוכח חמד עמאר – אינו נוכח גילה גמליאל – אינה נוכחת ראובן ריבלין - בעד עדי קול – בעד עופר שלח – בעד קארין אלהרר – אינה נוכחת עליזה לביא – אינה נוכחת.

טמיר כהן: בועז טופורובסקי מחליף אותה – בעד ניסן סלומינסקי היושב-ראש – בעד זבולון כלפה – בעד אלעזר שטרן – בעד אראל מרגלית – מיכל מחליפה אותו – נגד סתיו שפיר – נגד יצחק כהן – נגד יעקב ליצמן – נגד זהבה גלאון – עיסאווי פריג' מחליף - נגד.

טמיר כהן: אחמד טיבי – אינו נוכח.

ניסן סלומינסקי: התוצאות הן: תשעה בעד, חמישה נגד.

ניסן סלומינסקי: אישרנו את בקשת שר האוצר, והיא תונח על שולחן הכנסת.

ניסן סלומינסקי: אני מזכיר שוב – מחר ב-10:00 – ישיבת ועדת הכספים - רק הצבעות בנושא הריכוזיות.

ניסן סלומינסקי: תודה רבה, הישיבה נעולה.